b'\n_START_ARTICLE_\nKammermusikkfestivalen i Stavanger\n_START_PARAGRAPH_\nKammermuskkfestivalen i Stavanger er en \xc3\xa5rlig festival for kammermusikk i Stavanger som har blitt arrangert siden 1991. Christian Ihle Hadland er festivalens kunstneriske leder. Festivalen varer en uke og finner sted i midten av august.\n_START_SECTION_\nHistorie\n_START_PARAGRAPH_\nId\xc3\xa9en til kammermusikkfestivalen ble lansert av cellisten Truls M\xc3\xb8rk og oboisten Gregor Zubicky p\xc3\xa5 slutten av 1980-tallet. M\xc3\xb8rk var p\xc3\xa5 dette tidspunktet godt i gang med sin internasjonale solistkarriere mens Zubicky hadde en karriere som solist parallelt med sin stilling som solooboist i Bergen Filharmoniske Orkester. M\xc3\xb8rk og Zubicky \xc3\xb8nsket en festival der artister som ellers er p\xc3\xa5 reise mesteparten av \xc3\xa5ret skulle bo og spise og lage musikk sammen i 8-10 dager. Tynset og Ris\xc3\xb8r ble vurdert, men valget falt til slutt p\xc3\xa5 Stavanger. P\xc3\xa5 dette tidspunktet fantes det kun \xc3\xa9n kammermusikkfestival i Norge, Oslo Kammermusikkfestival stiftet av Arve Tellefsen i 1989. F\xc3\xb8rste festival i Stavanger ble lansert i 1991 under navnet International Chamber Music and Dance Festival (ICMDF) da festivalen opprinnelig var ment \xc3\xa5 skulle favne b\xc3\xa5de kammermusikk og dans. Dansen fikk imidlertid aldri noen framtredende plass i festivalen grunnet \xc3\xb8konomiske begrensninger, og i 1993 ble festivalen omd\xc3\xb8pt til International Chamber Music Festival (ICMF). _NEWLINE_Festivalen hadde lenge en fast ordning med en \xc3\xa5rlig festivalkomponist. M\xc3\xa5let med dette var at \xc2\xabut\xc3\xb8verne [skulle kunne] l\xc3\xa6re av selve kilden og lytterne bli kjent med v\xc3\xa5r tids toneskapere\xc2\xbb. Den 78 \xc3\xa5r gamle Witold Lutoslawski var f\xc3\xb8rste festivalkomponist, og etter ham fulgte komponister som Magnus Lindberg og Krzysztof Penderecki._NEWLINE_I 1997 ble Kammermusikkfestivalen i Stavanger tatt opp i den europeiske festivalorganisasjonen, som den eneste i Norge ved siden av Festspillene i Bergen._NEWLINE_Truls M\xc3\xb8rk var kunstnerisk leder for festivalen fra starten og fram til 2003. For festivalene \xc3\xa5rene 2004 til 2009 var Grieg Trio kunstneriske ledere etterfulgt av pianisten Christian Ihle Hadland fra 2010. _NEWLINE_Blant konsertstedene har Stavanger domkirke v\xc3\xa6rt hovedarenaen for kveldskonsertene og Stavanger Konserthus i Bjergsted v\xc3\xa6rt brukt til de avsluttende gallakonsertene. I tillegg har Utstein kloster v\xc3\xa6rt en fast konsertscene.  _NEWLINE_Blant kjente artister som har deltatt i festivalen h\xc3\xb8rer Martha Argerich, Gidon Kremer, Leif Ove Andsnes, Stephen Kovacevich, Yefim Bronfman, Thomas Zehetmair og Borodin String Quartet.\n_START_SECTION_\nInternational Summer Academy\n_START_PARAGRAPH_\nI 1995 begynte festivalen \xc3\xa5 arrangere mesterklasser med utvalgte festivalartister i festivaluken. International Summer Academy (ISA) g\xc3\xa5r ogs\xc3\xa5 under navnet \xc2\xabPlaying for Gold!\xc2\xbb. Mesterklassene er \xc3\xa5pne for publikum.\n_START_SECTION_\nOPUS\n_START_PARAGRAPH_\nH\xc3\xb8sten 2011 s\xc3\xa5 starten p\xc3\xa5 Kammermusikkfestivalens konsertserie utenfor festivaluken, OPUS. Serien \xc3\xa5pnet med fiolinisten Henning Kraggerud og pianisten Christian Ihle Hadland. OPUS tar sikte p\xc3\xa5 \xc3\xa5 presentere konserter med tidligere festivalartister og artister p\xc3\xa5 internasjonalt toppniv\xc3\xa5, og gi et h\xc3\xb8ykvalitets konserttilbud ogs\xc3\xa5 utenom festivaluken i august.'